
Ερώτηση 

Προς τον κ. Υπουργό Οικονομίας & Οικονομικών
ΘΕΜΑ: Προσφορά από Τράπεζες off shore τραπεζικών υπηρεσιών.
Σε δημοσιεύματα του Τύπου, έχει αναφερθεί ότι ξένες τράπεζες που δραστηριοποιούνται στην Ελλάδα (είτε μέσω καταστήματος, είτε μέσω αντιπροσωπείας) αλλά και ελληνικές τράπεζες που έχουν ιδρύσει υποκαταστήματα σε περιοχές που έχουν χαρακτηριστεί από τον ΟΟΣΑ και το ΔΝΤ ως «φορολογικοί παράδεισοι», προσφέρουν σε μόνιμους κατοίκους Ελλάδος, σειρά offshore τραπεζικών υπηρεσιών. Σύμφωνα με τις πληροφορίες αυτές οι ελληνικές Τράπεζες, με ηλεκτρονικές πλατφόρμες, κάνουν «booking» στο εξωτερικό και εξυπηρέτηση είτε από την Ελλάδα είτε απ’ ευθείας από την αλλοδαπή. Συχνά δε, η πρακτική αυτή διαφημίζεται και στους διαδικτυακούς τόπους (internet sites) των εν λόγω τραπεζών. Ενδεικτικά σημειώνουμε την παρακάτω διαήμιση: «Ανταποκρινόμενοι στις αυξανόμενες επενδυτικές απαιτήσεις των πελατών μας για offshore υπηρεσίες, συστάθηκε το 1997 η ΧΧΧ Limited, θυγατρική τράπεζα της ΧΧΧ Limited, με έδρα το νησί του Jersey, επιτρέποντας στην ΧΧΧ να παρέχει πλήρεις offshore τραπεζικές υπηρεσίες. Σε συνεργασία με την ΧΧΥ, παρέχουμε μεγάλο εύρος προϊόντων και υπηρεσιών που περιλαμβάνουν βραχυπρόθεσμες και μακροπρόθεσμες Προθεσμιακές Καταθέσεις, Συναλλαγές επί Μετοχών και Ομολόγων, Ενεχυρίαση Επενδυτικού Χαρτοφυλακίου, Χρηματοδότηση για Επένδυση, Ανάπτυξη ή Κατασκευή Ακινήτων, Σύνθετη Χρηματοδότηση (Structured Finance) για Πολυμερείς Συναλλαγές και ορισμένες Συναλλαγές σε Συνάλλαγμα».
Είναι γνωστό ότι μέσω αυτών των πρακτικών πραγματοποιείται συστηματική φοροδιαφυγή εις βάρος του δημοσίου τόσο σε εθνικό όσο και σε ευρωπαϊκό επίπεδο. Για αυτόν ακριβώς το λόγο το θέμα έχει απασχολήσει επανειλημμένα και το ECOFIN.
Βάσει των παραπάνω,

ερωτάται ο κ. υπουργός:
1. Είναι σε γνώση της Κυβέρνησης αυτές οι πρακτικές;

2. Ποιες ακριβώς ελληνικές τράπεζες προσφέρουν αντίστοιχες υπηρεσίες σε μόνιμους κατοίκους της Ελλάδας και
3. Ποιο είναι το εκτιμούμενο ύψος των συναλλαγών και αντίστοιχα της φοροδιαφυγής που πραγματοποιείται μέσω υπεράκτιων εταιρειών και ποια μέτρα σκοπεύει να πάρει η Κυβέρνηση;
Ο ερωτών βουλευτής
Δραγασάκης Γιάννης

